Yera fillo d'o principe Anquises y d'a diosa Afrodita (Venus en a mitolochía romana); o suyo pai yera amás primo d'o rei Príamo de Troya. Se casó con Creusa, una d'as fillas de Príamo, con a quala tenió un fillo, clamau Ascanio u Iulo; en a suya fuyida d'a ciudat acompanyau de toda a suya familia, a suya esposa morió en a ciudat, se le amaneixió tiempo dimpués como una pantasma ta dicir-le que no sufrise por a suya muerte, pus ixe heba estau o suyo destín, asinas como o destín d'Eneas sería d'estar o pai d'una gran nación. Posteriorment ya en a tierra de Lazio, se casó con a princesa Lavinia, filla d'o rei Latín, unión ista a que ye l'orichen mitico d'o lugar romano.